CELEX: 32012D0041
Language: mt
Date: 2012-01-23 00:00:00
Title: 2012/41/UE: Deċiżjoni tal-Kunsill tat- 23 ta’ Jannar 2012 dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE fir-rigward tal-ħolqien ta’ Grupp ta’ Ħidma Konġunt li jwettaq monitoraġġ tal-implimentazzjoni tal-Kapitolu IIa tal-Protokoll 10 tal-Ftehim taż-ŻEE dwar is simplifikazzjoni tal-ispezzjonijiet u l-formalitajiet fir-rigward tat-trasport ta’ merkanzija u li jiddefinixxi r-regoli ta’ proċedura tiegħu

27.1.2012   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 24/1
               
            DEĊIŻJONI TAL-KUNSILL
      tat-23 ta’ Jannar 2012
      dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE fir-rigward tal-ħolqien ta’ Grupp ta’ Ħidma Konġunt li jwettaq monitoraġġ tal-implimentazzjoni tal-Kapitolu IIa tal-Protokoll 10 tal-Ftehim taż-ŻEE dwar is simplifikazzjoni tal-ispezzjonijiet u l-formalitajiet fir-rigward tat-trasport ta’ merkanzija u li jiddefinixxi r-regoli ta’ proċedura tiegħu
      (2012/41/UE)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 114, 207(2) u 218(9) tiegħu,
      Wara li kkunsidra r-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b’mod partikolari l-Artikolu 1(3) tiegħu,
      Wara li kkunsidra l-proposta mill-Kummissjoni Ewropea,
      Billi:
      
                  (1)
               
               
                  Il-Protokoll 10 ta’ mal-Ftehim ġie emendat bid-Deċiżjoni tal-Kumitat Konġunt taż-ŻEE Nru 76/2009 tat-30 ta’ Ġunju tal-2009 (2), bil-għan li jiddaħħal Kapitolu IIa ġdid dwar miżuri ta’ sigurtà doganali.
               
            
                  (2)
               
               
                  L-Artikolu 9b tal-Protokoll 10 jipprovdi li, f’kummerċ bilaterali bejn il-Partijiet Kontraenti, titneħħa l-applikazzjoni ta’ miżuri ta’ sigurtà doganali, sakemm ikun hemm livell ekwivalenti ta’ sigurtà doganali fit-territorji rispettivi tagħhom.
               
            
                  (3)
               
               
                  L-Artikolu 9f tal-Protokoll 10 jipprovdi wkoll li l-Kumitat Konġunt taż-ŻEE jiddefinixxi r-regoli li jippermettu lill-Partijiet Kontraenti li jiggarantixxu l-monitoraġġ tal-implimentazzjoni tal-Kapitolu IIa ta’ dak il-Protokoll u li jivverifikaw li d-dispożizzjonjiet tal-Kapitolu IIa u tal-Annessi I u II għal dak il-Protokoll jiġu segwiti,
               
            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tittieħed mill-Unjoni fil-Kumitat Konġunt taż-ŻEE dwar il-ħolqien ta’ Grupp ta’ Ħidma Konġunt biex iwettaq monitoraġġ tal-implimentazzjoni tal-Kapitolu IIa tal-Protokoll 10 tal-Ftehim taż-ŻEE dwar is-simplifikazzjoni tal-ispezzjonijiet u l-formalitajiet fir-rigward tat-trasport ta’ merkanzija u u li jiddefinixxi r-regoli ta’ proċedura tiegħu għandha tkun imsejsa fuq l-abbozz ta’ Deċiżjoni tal-Kumitat Konġunt taż-ŻEE mehmuż ma’ din id-Deċiżjoni.
      Artikolu 2
      Din id-Deċiżjoni għandha tidħol fis-seħħ fil-jum tal-adozzjoni tagħha.
      
         Magħmul fi Brussell, it-23 ta’ Jannar 2012.
         
            
               Għall-Kunsill
            
            
               Il-President
            
            M. GJERSKOV
         
      
      
         (1)  ĠU L 305, 30.11.1994, p. 6.
      
         (2)  ĠU L 232, 3.9.2009, p. 40.
      
         ABBOZZ TA’
         DEĊIŻJONI Nru …/2011 TAL-KUMITAT KONĠUNT TAŻ-ŻEE
         ta’ …
         li toħloq Grupp ta’ Ħidma Konġunt li jwettaq monitoraġġ tal-implimentazzjoni tal-Kapitolu IIa tal-Protokoll 10 tal-Ftehim taż-ŻEE dwar is-simplifikazzjoni tal-ispezzjonijiet u l-formalitajiet fir-rigward tat-trasport ta’ merkanzija u li jiddefinixxi r-regoli ta’ proċedura tiegħu
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea, kif emendat mill-Protokoll li jaġġusta l-Ftehim taż-Żona Ekonomika Ewropea (minn hawn ‘il quddiem “il-Ftehim taż-ŻEE”), u b’mod partikolari l-Artikoli 92 u 94(3) tiegħu, u l-Artikolu 9f(1) tal-Protokoll 10 għall-Ftehim taż-ŻEE,
         Billi:
         
                     (1)
                  
                  
                     Il-Protokoll 10 għall-Ftehim taż-ŻEE ġie emendat bid-Deċiżjoni tal-Kumitat Konġunt taż-ŻEE Nru 76/2009 tat-30 ta’ Ġunju tal-2009 (1), bil-għan li jiddaħħal Kapitolu IIa ġdid dwar miżuri ta’ sigurtà doganali.
                  
               
                     (2)
                  
                  
                     L-Artikolu 9b tal-Protokoll 10 jipprovdi li, f’kummerċ bilaterali bejn il-Partijiet Kontraenti, titneħħa l-applikazzjoni ta’ miżuri ta’ sigurtà doganali, sakemm ikun hemm livell ekwivalenti ta’ sigurtà doganali fit-territorji rispettivi tagħhom.
                  
               
                     (3)
                  
                  
                     L-Artikolu 9f tal-Protokoll 10 jipprovdi wkoll li l-Kumitat Konġunt taż-ŻEE jiddefinixxi r-regoli li jippermettu lill-Partijiet Kontraenti li jiggarantixxu monitoraġġ tal-implimentazzjoni ta’ dan il-Kapitolu IIa ta’ dak il-Protokoll u li jivverifikaw li d-dispożizzjonjiet tal-Kapitolu IIa u l-Annessi I u II għal dak il-Protokoll jiġu segwiti,
                  
               ADOTTA DIN ID-DEĊIŻJONI:
         Artikolu 1
         1.   Grupp ta’ Ħidma Konġunt dwar Miżuri ta’ Sigurtà Doganali (minn hawn ‘il quddiem “il-Grupp ta’ Ħidma”), biex jiggarantixxi l-monitoraġġ tal-implimentazzjoni tad-dispożizzjjonijiet ta’ sigurtà doganali fil-Kapitolu IIa tal-Protokoll 10 tal-Ftehim taż-ŻEE u sabiex jivverifika li d-dispożizzjonjiet tal-Kapitolu IIa u l-Annessi I u II għal dan il-Protokoll jiġu segwiti.
         2.   Il-Grupp ta’ Ħidma għandu jopera skont ir-regoli ta’ proċedura speċifikati fl-Anness ta’ ma’ din id-Deċiżjoni.
         3.   Il-Grupp ta’ Ħidma għandu jirrapporta lis-Sottokumitat Konġunt I dwar il-moviment ħieles tal-prodotti, kif imsemmi fl-Artikolu 15(1)(a) tar-Regoli ta’ Proċedura tal-Kumitat Konġunt taż-ŻEE (2).
         Artikolu 2
         Din id-Deċiżjoni tidħol fis-seħħ fi …, sakemm ikunu saru n-notifiki kollha skont l-Artikolu 103(1) tal-Ftehim lill-Kumitat Konġunt taż-ŻEE (*).
         Artikolu 3
         Din id-Deċiżjoni għandha tiġi ppubblikata fis-Sezzjoni taż-ŻEE ta’ Il-Ġurnal Uffiċjali tal-Unjoni Ewropea, u fis-Suppliment taż-ŻEE tiegħu.
         
            Magħmul fi Brussell, … .
            
               
                  Għall-Kumitat Konġunt taż-ŻEE
               
               
                  Il-President
               
               
                  Is-Segretarji Għall-Kumitat Konġunt taż-ŻEE
               
            
         
         
            (1)  ĠU L 232, 3.9.2009, p. 40.
         
            (2)  Id-Deċiżjoni tal-Kumitat Konġunt taż-ŻEE Nru 1/94 tat-8 ta’ Frar 1994 li tadotta r-Regoli ta’ Procedura tal-Kumitat Konġunt taż-ŻEE, (ĠU L 85, 30.3.1994, p. 60).
         
            (*)  [Ma huma indikati l-ebda ħtiġijiet kostituzzjonali.] [Ħtiġijiet kostituzzjonali huma indikati.]
         
            ANNESS
            għad-Deċiżjoni Nru …/2011 tal-Kumitat Konġunt taż-ŻEE
            
               IR-REGOLI TA’ PROĊEDURA TAL-GRUPP TA’ ĦIDMA KONĠUNT DWAR IL-MIŻURI TA’ SIGURTÀ DOGANALI
            
            Artikolu 1
            Il-kompożizzjoni
            Il-Grupp ta’ Ħidma għandu jkun magħmul minn rappreżentanti tal-Unjoni Ewropea, rappreżentanti tal-Istati tal-EFTA u rappreżentanti tal-Istati Membri tal-Unjoni Ewropea.
            Artikolu 2
            Il-kompiti
            1.   Il-Grupp ta’ Ħidma għandu jevalwa l-ekwivalenza tal-miżuri ta’ sigurtà doganali definiti fil-leġiżlazzjoni tal-Partijiet Kontraenti. B’mod partikolari, huwa għandu jwettaq monitoraġġ tal-leġiżlazzjoni dwar l-informazzjoni ta’ qabel il-wasla u ta’ wara t-tluq, kontrolli doganali relatati mas-sigurtà u l-ġestjoni tar-riskju u l-leġiżlazzjoni dwar l-operaturi ekonomiċi awtorizzati. Barra minn hekk, jiskambja informazzjoni dwar emendi għal-leġiżlazzjoni kkonċernata.
            2.   Il-Grupp ta’ Ħidma jiddiskuti l-emendi tekniċi meħtieġa għall-Kapitolu IIa tal-Protokoll 10.
            3.   Fuq talba ta’ waħda mill-Partijiet Kontraenti, il-Grupp ta’ Ħidma jorganizza laqgħa ta’ grupp ta’ esperti biex jiddiskuti kwistjoni speċifika. Barra minn dan, il-Grupp ta’ Ħidma janalizza l-proċeduri amministrattivi tal-Partijiet Kontraenti. Sabiex iwettaq din l-analiżi, il-Grupp ta’ Ħidma jista’ jiftiehem biex jorganizza żjajjar fuq il-post.
            4.   Fuq talba tal-Partijiet Kontraenti, il-Grupp ta’ Ħidma jeżamina kwalunkwe kwistjoni li jqis li tkun relevanti għall-implimentazzjoni tal-miżuri ta’ sigurtà doganali definiti fl-Kapitolu IIa tal-Protokoll 10.
            Artikolu 3
            Il-Presidenza
            Il-presidenza tal-laqgħat tal-Grupp ta’ Ħidma talterna kull sitt xhur bejn rappreżentant tal-Unjoni Ewropea u rappreżentant ta’ wieħed mill-Istati tal-EFTA li fil-konfront tagħhom ikun japplika l-Kapitolu IIa tal-Protokoll 10.
            Artikolu 4
            Il-laqgħat
            1.   Il-Grupp ta’ Ħidma jiltaqa’ fuq bażi regolari tal-anqas darba fis-sena.
            2.   Il-laqgħat isiru fi Brussell jew fi kwalunkwe post ieħor li jintgħażel mill-President tal-Grupp ta’ Ħidma.
            3.   Il-President isejjaħ il-laqgħat tal-Grupp ta’ Ħidma. L-istediniet għal-laqgħat jintbagħtu lill-parteċipanti msemmija fl-Artikolu 1 tal-anqas 10 ijiem tax-xogħol qabel il-laqgħa. Fi kwistjonijiet urġenti, l-istediniet jistgħu jintbagħtu f’limitu iqsar ta’ żmien.
            4.   Il-lingwa li biha jiġi diskuss ix-xogħol fil-Grupp ta’ Ħidma hija l-Ingliż.
            5.   Il-laqgħat ma jkunux pubbliċi sakemm ma jintlaħaqx ftehim mod ieħor.
            Artikolu 5
            L-aġenda
            1.   Il-President ifassal l-aġenda provviżorja għal kull laqgħa. L-aġenda provviżorja tintbagħat lill-parteċipanti msemmija fl-Artikolu 1 tal-anqas 10 ijiem tax-xogħol qabel il-laqgħa.
            2.   Il-Partijiet Kontraenti jistgħu jitolbu li jiżdied suġġett mal-aġenda kemm bil-miktub lill-President jew qabel l-adozzjoni tal-aġenda dakinhar tal-laqgħa.
            Artikolu 6
            Il-minuti
            1.   Il-President ikun responsabbli miż-żamma tal-minuti ta’ kull laqgħa tal-Grupp ta’ Ħidma. Il-minuti jindikaw, fir-rigward ta’ kull suġġett fuq l-aġenda, ir-rakkomandazzjonijiet u/jew il-konklużjonijiet tal-Grupp ta’ Ħidma.
            2.   L-abbozz tal-minuti għandu jiġi skambjat bejn il-Partijiet Kontraenti u jintlaħaq ftehim dwaru fi żmien 20 jum tax-xogħol wara l-laqgħa.
            Artikolu 7
            L-ispejjeż
            Ir-rappreżentanti tal-Partijiet Kontraenti u l-esperti mill-amministrazzjonijiet tal-Istati Membri tal-Unjoni Ewropea jkopru l-ispejjeż kollha li jġarrbu b’rabta mal-parteċipazzjoni tagħhom fil-laqgħat tal-Grupp ta’ Ħidma.